b'\n_START_ARTICLE_\nSalo\xc4\x8di\xc5\xb3 Antano Po\xc5\xa1kos vidurin\xc4\x97 mokykla\n_START_SECTION_\nIstorija\n_START_PARAGRAPH_\nMokykla \xc4\xafsik\xc5\xabrusi \xc5\xa1iauriniame Pasvalio rajono pakra\xc5\xa1tyje, prie Via Baltica magistral\xc4\x97s._NEWLINE_Parapijin\xc4\x97 mokykla prie Salo\xc4\x8di\xc5\xb3 ba\xc5\xbeny\xc4\x8dios veik\xc4\x97 jau XIX a. prad\xc5\xbeioje. 1866\xc2\xa0m. i\xc5\xa1 Salo\xc4\x8di\xc5\xb3 mokykla perkelta \xc4\xaf Kiem\xc4\x97nus. 1908\xc2\xa0m. prie ba\xc5\xbeny\xc4\x8dios klebonijos \xc4\xafkurta lietuvi\xc5\xa1ka mokykla. Apie 1924\xc2\xa0m. miestelyje atidaryta ir valdi\xc5\xa1ka mokykla. 1929\xc2\xa0m. prad\xc4\x97ta statyti dviej\xc5\xb3 auk\xc5\xa1t\xc5\xb3 m\xc5\xabrin\xc4\x97 mokykla. Statybai naudotos Salo\xc4\x8di\xc5\xb3 dvaro \xc5\xabkinio pastato plytos. 1930\xc2\xa0m. atidaryta prad\xc5\xbeios mokykla, pavadinta daktaro Jono Basanavi\xc4\x8diaus vardu. Antrojo pasaulinio karo metu labai nukent\xc4\x97jo viso miestelio pastatai, taip pat ir mokykla._NEWLINE_1944\xc2\xa0m. spalio m\xc4\x97n. prasid\xc4\x97jo mokymas, 1945\xc2\xa0m. atidarytos progimnazijos klas\xc4\x97s. Progimnazija \xc4\xafsik\xc5\xabr\xc4\x97 \xc5\xa0kilinpam\xc5\xab\xc5\xa1io dvare, 1946\xc2\xa0m. sugr\xc4\x85\xc5\xbeinta \xc4\xaf Salo\xc4\x8dius. Iki 1949\xc2\xa0m. dirbo kaip atskiros mokyklos: pradin\xc4\x97 ir progimnazija, kiekviena su savo vadovais, 1949\xc2\xa0m. mokyklos sujungtos. 1965\xc2\xa0m. atidarytas pirmasis mokyklos priestatas, 1978\xc2\xa0m. antrasis. Senasis pradin\xc4\x97s mokyklos pastatas buvo renovuotas, 2004\xc2\xa0m. jame \xc4\xafsik\xc5\xabr\xc4\x97 kult\xc5\xabros centras._NEWLINE_2003\xc2\xa0m. rugs\xc4\x97jo 1 d. rajono savivaldyb\xc4\x97s tarybos sprendimu mokykla pavadinta keliautojo Antano Po\xc5\xa1kos (1903\xe2\x80\x931992) vardu. 2004\xc2\xa0m. sausio 1 d. prie Salo\xc4\x8di\xc5\xb3 Antano Po\xc5\xa1kos vidurin\xc4\x97s mokyklos prijungta Kiem\xc4\x97n\xc5\xb3 pagrindin\xc4\x97 mokykla ir Nami\xc5\xa1i\xc5\xb3 pradin\xc4\x97 mokykla. 2007\xc2\xa0m. prie mokyklos \xc4\xafsteigti du vaiko dienos centrai Pu\xc5\xa1koniuose ir Dagiuose. 2007\xc2\xa0m. rugs\xc4\x97jo 1 d. rajono savivaldyb\xc4\x97s tarybos sprendimu Kiem\xc4\x97n\xc5\xb3 pagrindinio ugdymo skyrius panaikintas. Mokykloje veikia kra\xc5\xa1to istorijos muziejus ir dail\xc4\x97s galerija.'